次韵蔣穎叔同遊超化院
作者：蘇頌
朝代：宋

paragraphs: 賢良才識明，御史風望清。
命駕千里至，高談一座驚。
舊故偶獲道，離憂自茲平。
朅來湖上寺，共語堂西楹。
念昔一交臂，幾年兩摇旌。
契闊信靡定，邂逅欣偕行。
日薄聊頓轡，興來再飛觥。
霜林隕丹葉，泉坻結新冰。
湖月金炯炯，竹風玉玲玲。
峰巒對三山，樓殿如九成。
南州足奇麗，此地尤兼并。
因君發題咏，足使增嘉聲。